Foto’s: Parys brand weens betogings(Foto: Verskaf) Chaos het Maandagoggend in Parys in die Vrystaat uitgebreek toe hordes inwoners van die Tumahole- en Schonkenville-nedersetting die strate ingevaar het. Dié inwoners is keelvol daarvoor dat hulle alewig sonder water sit, en indien daar wel water is, is dit vuil. Volgens Alta Pretorius, AfriForum se distrikskoördineerder vir die Mooirivier, het inwoners reeds Sondagmiddag begin om JoJo-tenks in die nedersettings aan die brand te steek. Teen vanoggend (Maandag) het die situasie handuit begin ruk. Die inwoners het van vroeg Parys binnegestroom en na die munisipale geboue en waterwerke opgeruk. “Die situasie in die dorp is gespanne en daar is ŉ sterk polisieteenwoordigheid. Bande word oral in die dorp gebrand en paaie is ook met klippe toegepak. Skole is reeds van vroeg af ontruim en die verskeie toegange in en uit die dorp is versper,” het Pretorius gesê. “Inwoners is kwaad en het genoeg gehad.” Volgens Pretorius het AfriForum met ’n onlangse besoek aan die nedersettings gesien dat die JoJo-tenks – wat veronderstel is om met skoon water deur die munisipaliteit gevul te word – dolleeg is. “Een van die inwoners het gesê hy het vyf jaar laas water in sy krane gehad. Dit is onaanvaarbaar.” (Foto: Verskaf) AfriForum het reeds verlede jaar by die provinsiale sowel as die nasionale rampbestuur aangevra dat die waterkrisis in Parys tot ’n plaaslike ramp verklaar word. Die aansoek spruit uit die feit dat die drinkwater in Parys met E. coli besmet is en die munisipaliteit nie ’n daadwerklike poging aanwend om die toestand om te keer nie. Die hooggeregshof in Bloemfontein het egter AfriForum se aansoek van die hand gewys, bevestig Pretorius. Dié burgerregteorganisasie het ook reeds twee dringende hofaansoeke gebring en een twee jaar vantevore, oor die watertekort sowel as die swak gehalte van die water. Al hierdie hofaansoeke is egter ook deur die hooggeregshof afgewys as nie dringend nie. “Die betogings kon voorkom gewees het as die Ngwathe- plaaslike munisipaliteit en die Vrystaatse hoogegeregshof gehoor gegee het aan AfriForum se versoeke en die hulp wat hulle gebied is, aanvaar en uitgevoer het.” Die munisipaliteit het ongeveer 18 maande gelede ’n ooreenkoms met AfriForum onderteken, waar die organisasie planne om die waterwerke sowel as die rioolwerke in goeie werkende toestand te kry, voorsien het. Die munisipaliteit het tot vandag toe egter aan geen van die aanbevelings voldoen nie. “AfriForum het lankal gesien dat die watersituasie in Parys ŉ tydbom is. Ons is egter steeds bereid om hulp te voorsien, dit moet net aanvaar word.” Maroela Media het die munisipaliteit vir navraag genader, maar nog geen terugvoer ontvang nie.